	Кикаха изтегли назад капака на кабината и погледна отстрани. На около петдесет стъпки под него се намираше подът на хангара. В дъното на грамадното помещение имаше близо четиридесет летателни апарата с най-различни форми и размери. В предната част една дузина мъже бяха насочили лъчемети към него. Едва сега забеляза, че онова, което бе възприел като стена, всъщност беше горната част на голяма преградна врата.